હાર્દિકે ઉપવાસનું શસ્ત્ર ઉગામી ભાજપ સરકારના લમણે બંદુક મુકવાનો પ્રયાસ કર્યો હતો. હાર્દિકને અપેક્ષા હતી કે તેને 2015 જેવુ સમર્થન મળશે પણ અપેક્ષા કરતા વિપરીત સ્થિતિ નિર્માણ થઈ. જો કે હાર્દિકનો આરોપ હતો કે તેને મળવા આવતા સમર્થકોને પોલીસ રોકી રહી છે તેના કારણે સંખ્યા ઓછી છે. પણ વાસ્તવિકતા તો એવી હતી કે હાર્દિકના 19 દિવસના ઉપવાસમાં રોજ પાંચસો લોકો પણ હાર્દિકને મળવા આવી રહ્યા ન હતા. હાર્દિક અને પાસના નેતાઓને પણ ખ્યાલ આવી ગયો હતો કે ઉપવાસ વધુ ચાલે તો પણ ભાજપ સરકાર વાત કરવાની નથી અને ક્રમશ: હાર્દિકને મળવા આવનારની સંખ્યા પણ નહીવત થઈ જશે.